De ansatte i Forsvarets Efterretningstjeneste går normalt i afdæmpede jakkesæt, der glider i ét med omgivelserne. Men i morgen kan det være, at en rød klaphat eller to smugles med ind bag de dobbeltlukkede sikkerhedsdøre på Kastellet i København.

I dag rejste Danmarks cyberlandshold til Málaga i Spanien for at dyste i European Cyber Security Challenge 2017. Holdet består af 10 af landets største it-talenter i alderen 16-24 år. Onsdag kæmper de mod 14 andre lande ved det, der svarer til europamesterskaberne i hacking.

Det er første gang, Danmark deltager. Forsvarets Efterretningstjeneste (FE) har stået for uddannelsen af holdet, som består af ni drenge og én pige. Forinden har de bestået en række prøver inden for hacking, kryptologi og programmering.